
Forord

Jeg har lenge vært interessert i ideer og teorier, fra jeg hadde et valgfag om ideologier på samfunnsfaglinja i den videregående skolen på daværende Oddernes gymnas på begynnelsen av 1980-tallet til mitt nåværende arbeid med å undervise i og forske på planlegging, organisering, styring og ledelse etter førti år med reformer i offentlig sektor. Jeg har derfor også likt å lese fagbøker, gjerne klassikere, som har satt tonen for senere diskurser eller tatt pulsen på samfunnsutviklingen. Mitt første møte med Peter Drucker var nettopp gjennom en slik bok.

På en feriereise i 1997 stakk jeg innom en flyplasskiosk i Singapore og så etter spennende (fag)bøker, slik jeg pleier. Der fant jeg en kjedelig utseende bok, men med et spennende forfatternavn som jeg syntes jeg dro kjensel på. Det var Peter Druckers The Practice of Management, en klassiker fra 1954, og kanskje hans mest kjente bok. Jeg oppdaget snart at han hadde utviklet begreper og modeller som var svært aktuelle, ikke bare for min egen doktoravhandling, som jeg holdt på med da, men også for mye av den nye offentlige styringen som jeg på ulike måter da hadde vært en del av i over ti år allerede. For meg ble Peter Drucker dermed han som «oppfant» målstyringen og, ikke minst, selvledelsen, eller i det minste en av de mest kjente for å bringe denne modellen til torgs.

Det gikk noen år, og i forbindelse med at min kollega Erik Døving og jeg redigerte en bok om organisasjonsteori på norsk i 2004, nevnte Sissel Myklebust at Drucker også hadde skrevet interessante ting om medvirkning og organisering i arbeidslivet allerede på 1940-tallet. Jeg oppdaget da at Drucker var noe mer enn bare en «ledelsesguru». Han hadde skrevet om mange og store tema også langt utover tradisjonell styring og ledelse, som ideologi og totalitarisme, arbeidslivsorganisering, kunnskapssamfunnet, strategi, innovasjon og samfunnstrender. Samtidig som Drucker var kjent som en ledelsesguru og opphavsmann eller viktig bidragsyter til grunnleggende modeller innen moderne styring og ledelse, skjønte jeg også at han blant enkelte ble ansett som en vitenskapelig «lettvekter». Han var særlig kjent for sine bøker og lite kjent for vitenskapelige artikler, og han var blant mange mer kjent som en ledelseskonsulent og «næringslivets mann» enn som forsker. På bakgrunn av det lille jeg inntil da hadde lest av ham, syntes jeg denne dobbeltheten var underlig. For meg virket det han skrev meget klartenkt og godt faglig fremstilt, selv om det var uten formler, tabeller og grafer.

I 2005 døde Drucker, og jeg skrev en nekrolog om ham i Morgenbladet. Her antydet jeg at Drucker kunne ses i sammenheng med den østerrikske økonomiske skolen. Denne tenkningen er blant mange forbundet politisk med nyliberalisme, men for meg var den teoretiske vektleggingen på usikkerhet, kunnskap og desentralisering, og metoden uten bruk av formelle, matematiske modeller, mer interessant.

Min plan var å lage et temanummer i et norsk ledelsestidsskrift om en mulig tolkning av Druckers ledelsesteorier som anvendelse av østerriksk økonomisk tenkning innen organisasjons- og ledelsesfeltet. Den planen ble det ikke noe av, fordi det dukket opp andre spennende prosjekter som tok tiden min. En ny mulighet til å gjøre noe med denne planen var å lage en sesjon på EGOS-konferansen i Wien i 2007, med temaet Druckers ledelsesteorier sett i lys av østerriksk økonomisk tenkning, men det forslaget ble ikke godtatt av EGOSmiljøet. Siden dette har jeg likevel hatt lyst til å bli bedre kjent med Druckers arbeider, og rundt 2020 dukket klassikerserien til Cappelen Damm opp som en god mulighet til endelig å kunne gjøre noe med dette prosjektet.

En utfordring med å skrive om Peter Drucker og hans mange bidrag, er at det krever mye tid til lesing ikke bare av Druckers arbeider, men også lesing av mer av litteraturen som Drucker berører eller er relevant for – og det er mye. Det er en sjanger som kalles «…for dummies». Den sjangeren krever en forfatter med god oversikt og, ikke minst, gode forenklings- og formidlingsevner. Når det gjelder denne boka om Drucker, begynner vi en ny sjanger: «…av dummies». Selv om jeg altså på langt nær har fullstendig oversikt over Druckers arbeider eller bidrag, eller har overlegne forenklings- og formidlingsevner, håper jeg denne boka kan være til nytte for å få bedre oversikt over Druckers arbeider og innsikt i noen av hans mange bidrag.

Denne boka er ikke den første som er skrevet om Drucker, og den blir heller ikke den siste. Det er rom for mer kunnskap om og innsikt i Druckers arbeider og bidrag enn det jeg har klart å formidle i denne boka. Jeg håper å vise noe av rikdommen i hans tekster og belyse nytten fra noen av hans bidrag, og jeg oppfordrer andre til å fortsette arbeidet.

Takk til kolleger ved Arbeidsforskningsinstituttet, Handelshøyskolen og Senter for profesjonsforskning ved OsloMet og ved Stabsskolen ved Forsvarets høyskole for kommentarer og diskusjoner underveis i skriveprosjektet. Stor takk til Sissel Hovik, Gudbrand Søfferud og mange andre kolleger i ORGOFF-gruppa, som har diskutert og kommentert underveis. En særlig takk til Jan Ketil Arnulf, Hans Christian Garmann Johnsen, Harald Koht, Erik Rudeng, Pål Veiden og Arild Wæraas, som har lest og kommentert utkast til mer eller mindre hele manuset. Takk til Dorte Østreng og Cappelen Damm for tro på prosjektet og tålmodigheten gjennom skriveprosessen. Alle gjenstående feil og mangler er selvsagt mitt ansvar.

Bøker blir ikke skrevet i et tomrom. Takk til mine venner og familien min, og særlig til Priscilla, som har gitt meg oppmuntring og tid til dette prosjektet, og som stadig minner meg på den gode balansen i livet.

Oslo 4. april 2024








KAPITTEL 1
Innledning

Denne boka er en invitasjon til å bli med på en reise på flere plan. Det er for det første en reise i tid som gjennom Peter Druckers arbeider beskriver mye av fremveksten av organisasjons- og ledelsesfaget, og samtidig hvordan et fag som først og fremst handler om praksis sliter med å forene forskning og praksis. Det er for det andre en reise i faglige rom ved at vi skal se på hvordan ulike tema og problemer henger sammen, men som ofte ikke blir sett i sammenheng i vår vanlige akademiske faginndeling og arbeidsdeling. Det er for det tredje en reise i en kontrafaktisk historie i den forstand at mye av det Drucker analyserte og foreslo, ikke har blitt tatt hensyn til (kanskje med unntak av de nordiske sosialdemokratiene og land med lignende systemer og pragmatisk politikk, noe vi skal komme tilbake til), noe som dermed igjen har ført oss ut i det samme uføret som Druckers «livsprosjekt» var å forebygge. Kort fortalt: Druckers livsprosjekt var å utvikle en samfunnsmodell som skal forebygge de store samfunnskonfliktene og nye verdenskriger. For å oppnå dette må styrings- og ledelsespraksis ta hensyn til ulike grupper i samfunnet og økonomiske, psykologiske og sosiale behov, samtidig. Dette prosjektet kan vi kalle «Druckers tredje vei», med interessentperspektivet, triple bunnlinjer og balanse som grunnlag.

Denne reisen kan passe for mange deltakere: fra dem som er forholdsvis nye studenter i organisasjons- og ledelsesfaget, men også i mange andre samfunnsvitenskaper som statsvitenskap, sosiologi og økonomi; praktikere som ledere, tillitsvalgte og konsulenter; til erfarne forskere som ønsker et gjensyn med Druckers arbeider eller en innføring i eller oversikt over hans arbeider og bidrag. Velkommen med på reisen.


Guruenes guru

Peter Ferdinand Drucker (1909–2005) var en av det tjuende århundrets mest betydningsfulle styrings- og ledelsestenkere. Drucker er godt kjent i styrings- og ledelsesfaget. La oss begynne med å beskrive ham slik den vanlige oppfatningen av ham er i dette fagmiljøet.

Et godt sted for å starte en slik beskrivelse er å se på hvordan John Micklethwait og Adrian Wooldridge oppfatter ham i The Witch Doctors fra 1996.1 I denne boka beskriver de mange styrings- og ledelsestenkere som «guruer». Guru er en hinduistisk betegnelse for en åndelig leder som har nådd den høyeste innsikt. Forfatterne har blant annet vært redaktører for styring og ledelse i The Economist og har hatt særdeles god oversikt over den faglige utviklingen, og de har skrevet en rekke bøker om organisering, styring og ledelse. I boka om «heksedoktorene» beskrev forfatterne de populære styrings- og ledelsesteoriene og de viktigste guruene i denne industrien.

Drucker er, ifølge Micklethwait og Wooldridge, ikke bare en ledelsesguru. Han er faktisk også guruenes guru, en av de få samfunnsviterne som kan sies å ha endret verden. Han var forkynneren av en ny samfunnsklasse av kunnskapsarbeidere, opphavsmannen til privatiseringsbegrepet og forkjemper for styring og ledelse som et eget fag. Drucker burde være en person som alle velutdannede personer burde lese, enten en er for eller imot privat næringsvirksomhet. Druckers nysgjerrighet og vidd var ene og alene en god grunn til å lese ham, mente de. En årsak til at Drucker har fått denne opphøyde stillingen i styring og ledelse, om ennå ikke i samfunnsfagene mer allment, var hans evne til å være tidlig ute eller til å være «rett person på rett sted og tid». Dette skal vi komme tilbake til i omtalen av hans oppvekst, utdanning og yrkesliv, og det vil også være en god ledesnor for å forstå Drucker og hans prosjekt.

Drucker studerte og systematiserte styring og ledelse slik det var blitt i moderne, industrialiserte og ofte store virksomheter på midten av det tjuende århundret og slik samfunnet utviklet seg etter andre verdenskrig. Her forente han teorier fra tre dels motstridende tradisjoner, en politisk-filosofisk tradisjon, en teknisk-rasjonell tradisjon og en humanistisk tradisjon. Drucker så tidlig at store næringsvirksomheter var viktige maktinstitusjoner i samfunnet, og kunne studeres med teorier om maktfordeling og føderalisme. Frederick Winslow Taylors (1856–1915) vitenskapelige arbeidsledelse2 hadde gitt teori som Henry Ford (1863–1947) kunne bruke til effektiv masseproduksjon av biler. Max Weber (1864–1920) hadde studert ulike administrative systemer og beskrev en idealtype av byråkratiet som et effektivt administrativt system. Tidligere hadde Karl Marx (1818–1883) og Friedrich Engels (1820–1895) beskrevet hvordan industrialiseringen førte til utbytting og fremmedgjøring av arbeiderne.3 Det var en gryende forståelse av at menneskelige trekk også påvirket produksjonen, og at organisasjoner må ses som sosio-tekniske systemer, ikke bare som teknisk-økonomiske systemer. Denne oppfatningen kom ikke bare fra samfunnsforskere som Mary Parker Follett (1868–1933) og psykologer som Elton Mayo (1880–1949) før andre verdenskrig, men også fra kirkesamfunn, intellektuelle og kunstnere. Drucker var tidlig ute med å fange opp disse strømningene allerede på 1940-tallet, også før andre samfunnsforskere som på 1950- og 60-tallet ble viktige i Tavistock-instituttets sosio-tekniske forskningstradisjon og som er blitt bedre kjent i organisasjons- og ledelsesteorien i Norge enn Druckers tidlige arbeider.4 Drucker brukte teorier fra de tre tradisjonene til systematiske samfunnsanalyser, og bidro til å utvikle organisasjonsteorien og ledelsespraksiser for å gjøre noe med de store samfunnsproblemene.

Aldous Huxleys bok Brave New World (1932), Ferdinand Célines bok Veien til nattens ende (1932) og Charlie Chaplins film Modern Times (1936) er eksempler på kritikk og satire over masseproduksjonssamfunnet og mennesket som kun en liten del i et stort maskineri. Tar vi med Chaplins film The Great Dictator (1940) og George Orwells bok Nineteen Eighty-Four (1949), ser vi at det også var kritikk av totalitære samfunnssystemer, enten det var fascisme eller kommunisme, i tillegg til kritikk av umenneskelige bedriftssystemer. Dette var rammene for begynnelsen av Druckers akademiske liv. Han satte de ulike fagtradisjonene i sammenheng, og han arbeidet med analyser og løsninger fra disse tradisjonene anvendt både på samfunns- og organisasjonsnivåene, noe som var overraskende på den tiden (og kanskje ennå). Micklethwait og Wooldridge nevner noen av Druckers bøker om politikk og økonomi, men det er hans bidrag innen styring og ledelse de var mest opptatt av og gir mest omtale. Vi kommer tilbake til Druckers bøker om politikk, økonomi og samfunn senere.

Det var få bøker om styring og ledelse før Drucker begynte å skrive om dette temaet. Drucker nevner selv Chester Barnards The Function of the Executive fra 1938 om samarbeid og organisering i formelle organisasjoner blant noen få bøker som var tilgjengelige før han begynte å skrive.5 Han viser også til Mary Parker Folletts arbeider om betydningen av kunnskap og uformell organisering, og Adolf Berle og Gardiner Means’ klassiker The Modern Corporation and Private Property fra 1932 om hvordan eierskapet av virksomheter er blitt skilt fra styringen av dem, som å ha vært særlig viktige for ham.6

Drucker var en av de første som på midten av 1940-tallet i bøkene The Future of Administrative Man og Concept of the Corporation beskrev bedriften som et politisk, økonomisk og sosialt system.7 Han var videre tidlig ute med å beskrive hvordan store virksomheter i USA hadde utviklet desentralisering, eller divisjonalisering, som det ble hetende i Europa, som Drucker analyserte prinsipielt med statsvitenskapelig teori om føderalisme. Teori og prinsipper for maktfordeling og føderalisme var blant annet utviklet i forbindelse med revolusjonen i Amerika i 1776 og den nye amerikanske statsforfatningen. Hans bruk av teori om maktfordeling og føderalisme fra statsvitenskapen til å forklare organisering og desentralisering i næringslivet, overrasket og forvirret mange i de etablerte disiplinene på den tiden. Han formulerte teori om selvstyrte bedrifter hvor ansatte hadde selvbestemmelse og myndiggjøring.

I sin kanskje mest kjente bok, The Practice of Management fra 1954, la Drucker til grunn at effektive og legitime bedrifter må bygge på markeds- og kundeorientering, og han utviklet målstyring og selvledelse som et verktøy som både kan hjelpe organisasjoner til å prioritere hva som er viktigst samtidig som en utnytter ledernes og de ansattes kunnskaper og ferdigheter gjennom medvirkning for å skape gode og helst fremragende resultater, enten det gjelder finansielle resultater eller innovasjon.8 Indirekte er målstyring en kritikk av byråkratiet og mangel på medvirkning, resultattenkning og nyskaping. «Moderne» strategiske styringsmodeller, som virksomhetsplanlegging og mål- og resultatstyring, som ble obligatorisk i den norske staten fra 1990, og balansert målstyring, som store deler av næringslivet og mange kommuner bruker i dag, står dermed i direkte gjeld til Drucker.

I sin analyse av samfunnsutviklingen i Landmarks of Tomorrow fra 1959 innførte han begrepet «den postmoderne verden», hvor han beskrev hvordan kapitalismens industriproletariat ble erstattet av en ny middelklasse av kunnskapsarbeidere.9

I 1964 kom Druckers bok om strategisk styring, Managing for Results.10 Dette var en av de første bøkene om virksomhetsstrategi i det nye strategifaget som vokste frem fra slutten av 1950-tallet, men denne boka er i dag lite kjent i Norge. I boka The Effective Executive fra 1966 studerte Drucker hva som er effektiv selvledelse for toppledere, og han arbeidet videre med samfunnsanalyser i The Age of Discontinuity fra 1969.11 Begge bøkene ble klassikere, og begge temaene er svært relevante også for strategisk styring. Han var i den forbindelse den første som fremmet begrepet privatisering (skjønt, han beskrev det som reprivatisering i 1969) som verktøy for å deregulere og forbedre offentlig sektor.12 Dette gjorde han ti år før den nye offentlige styringen, kjent som reinventing government i Nord-Amerika og new public management i Europa, skjøt fart blant annet med reformene i offentlig sektor etter at Margaret Thatcher kom til makten i Storbritannia 1979 og Ronald Reagan ble president i USA i 1981.13 Den nye offentlige styringen kom likevel til å bli like mye brukt av sosialdemokratiske regimer som borgerlige eller nyliberale regimer, ikke minst i Norden.14

Samfunnet endret seg videre, og Drucker utviklet både teorier og anbefalt praksis for å tilpasse seg omgivelsene så vel som å bidra til endringer i form av innovasjon og entreprenørskap og ledelse i frivillige og ideelle virksomheter.15 Han analyserte også virkningene av disse endringene både for samfunnet som helhet, som han kalte det post-kapitalistiske samfunnet, og for styring og ledelse videre i det tjueførste århundret.16 Det post-kapitalistiske samfunnet har derfor et mangfold av verdier. Det er verken kapitalistisk eller sosialistisk, men en blandingsøkonomi med uskarpe skiller mellom offentlig og privat sektor. Den viktigste ressursen er ikke lenger jord eller kapital, men kunnskap, og samfunnet er derfor et kunnskapssamfunn. Men det er også et organisasjonssamfunn, der ulike organisasjoner på lokalt, regional, nasjonalt og internasjonalt nivå bidrar til verdiskaping på ulike måter. Globaliseringen gjør at politisk samordning vil skje på ulike måter, der nasjonalstaten og megastaten bare er noen av mange måter. Også noen av disse bøkene ble klassikere.

Kjennetegn ved Druckers tenkning var balanse og pragmatisme. Druckers bidrag var mindre nyttige for små organisasjoner, mente Micklethwait og Wooldridge, og de kritiserte ham for å ha for mye tro på målstyring, som de så på mest som en motebølge. De kritiserte ham også for mye gjentakelser av tidligere ideer i hans senere bøker. Selv om denne siste kritikken er treffende – Drucker skrev blant annet over tretti artikler i Harvard Business Review – er denne gjentakelsen vel så mye iherdig fagformidling i flere kanaler, som kanskje også var finansielt motivert for å kunne være uavhengig. Alt han skrev kan også ses som del av hans store livsprosjekt, som var å utvikle en teori og praksis for et harmonisk samfunn som erstatning for de mislykkede eksperimentene med kapitalisme, sosialisme og fascisme siden opplysningstiden.

Hvis betegnelsen guru kan brukes innen organisasjons- og ledelsesfeltet, er det få som passer tittelen bedre enn Drucker – skjønt han foretrakk visstnok selv heller å bli kalt «forfatter», fordi guru etter hans mening snarere var betegnende for en overbetalt sjarlatan.

Hvor mye Drucker tjente, eller om han var overbetalt eller ikke, vet vi ikke. Gitt det omfattende forfatterskapet hans i form av bøker og artikler for et bredere publikum, og konsulentvirksomhet for store selskaper og myndigheter, kan han sikkert ha tjent godt, og meget godt. Dette inntektsgrunnlaget kan ha gitt ham en økonomisk uavhengighet, en faglig frihet og en tilgang til praksis som han verdsatte høyt, som han ikke kunne hatt ved å ha en stilling ved et av de store, kjente universitetene eller i et stort selskap. Han ga flere ganger avkall enten på godt betalt næringslivsjobb eller akademiske stillinger ved prestisjetunge universiteter fordi han heller ville være fri til å forfølge egne prosjekter.

Drucker var ingen sjarlatan. En sjarlatan er en som forsøker å bedra andre ved å utgi seg for å kunne mer enn det en faktisk kan. Jeg tror de fleste ville være enige i at Drucker hadde bred kunnskap og dyp innsikt, og at han ikke bedro noen. En del vil nok kunne være uenige med ham i hans analyser eller råd, men jeg tror neppe han kan beskyldes for å forsøke og bedra noen. Tvert imot tror jeg Druckers livsprosjekt var sterkt preget av at han ønsket å unngå at noen skulle bedras, enten dette var gjennom å forstå totalitære ideologiers forsøk på å trellbinde hele folk og stater, eller forstå hvordan ledere og medarbeidere sammen kan unngå rovdrift på ressurser og forhindre konflikter som kunne skape grunnlag for totalitære systemer, enten disse var fascistiske eller kommunistiske.

Til tross for at mange ville være enige i at Drucker var kunnskapsrik, kan likevel en del i fagmiljøene være spørrende til hvordan Drucker kom frem til kunnskapen sin og til hvordan han formidlet denne kunnskapen, i det minste i en vitenskapelig sammenheng. For mange kan Drucker nettopp oppfattes mer som en konsulent og ledelsesguru og mindre som en forsker og vitenskapsmann fordi han hovedsakelig er kjent for sine mange og «bestselgende» bøker og mindre kjent for vitenskapelige artikler basert på mer eller mindre tradisjonelle, samfunnsvitenskapelige metoder. Som vi skal se senere publiserte Drucker bredt, også mange vitenskapelige artikler, og brukte et sammensatt metode- og datagrunnlag, kanskje det vi dag ville kalle «blandede metoder». Han var nettopp en skarp kritiker av datagrunnlaget og metodene som mye av datidens forskning brukte, men han var også en skarp kritiker av ledelsespraksis. Denne boka forsøker å vise noe av bredden i hans kunnskaper og dype innsikter – mye som fremdeles er nyttig for vår tid – og de metodene og ulike datakildene han brukte i sitt arbeid for å komme frem til denne kunnskapen, samt hvorfor han var faglig uavhengig og hvorfor mange av hans arbeider fremdeles er aktuelle.

Mange omtaler Drucker som den som «oppdaget» og utviklet den moderne styrings- og ledelsesprofesjonen (management). Drucker har levert mye av tenkningen som har utfylt eller erstattet klassisk byråkrati- og administrasjonsteori, hva vi i dag kaller organisasjons- og ledelsesteori, og han har levert mye av dagens forståelse av samfunnsutviklingen. Selv om Drucker skulle være ukjent for mange utenfor organisasjonsfaget, vil antakelig begreper som desentralisering, postmoderne, kunnskapsarbeider, målstyring, diskontinuitet, privatisering og organisasjonssamfunnet være velkjente. Felles for disse begrepene er at de er utviklet eller gjort kjent av Drucker gjennom siste halvdel av det tjuende århundret.

Dersom Drucker skal bedømmes etter innflytelse på sin samtid, kan han sammenlignes med økonomer som Max Weber (som også var sosiolog), Joseph Schumpeter, John Maynard Keynes eller John Kenneth Galbraith.17 Likevel er trolig Drucker i dag lite kjent i andre fagfelt enn organisasjon og ledelse. Hans ideologikritikk og politiske analyser har stort sett vært oversett, kanskje fordi han har vært så kjent, om ikke anerkjent, for sine mange bidrag til styrings- og ledelsesteorien. Han synes å ha blitt overskygget av Karl Popper og Friedrich Hayek når det gjelder ideologikritikk og politiske analyser, kanskje fordi Drucker kritiserte både kapitalismen og sosialismen. På slutten av boka skal vi se om gjennomgangen av hans livsverk, rokker noe med den allmenne oppfatningen av ham som ledelsesguruenes guru, eller om han også bør være mer anerkjent for sine politiske, økonomiske og sosiologiske analyser.

Drucker er nok mest kjent som «fremragende» innen styring, ledelse og fremtidsstudier, til dels også innen innovasjon, men – som vi skal se – også innen politikk og samfunnsanalyser. Kanskje kan vi kalle hans fagfelt politisk sosiologi og økonomisk sosiologi vel så mye som organisasjonsteori. Politisk sosiologi er studier av individers politiske atferd, sosiale strukturers politiske betydning og politiske institusjoners oppgaver og virkninger, og blander sosiologiske og statsvitenskapelige analyser. Økonomisk sosiologi er studier av samfunnsmessige årsaker og virkninger av økonomiske forhold, og blander sosiologiske og samfunnsøkonomiske analyser. Druckers interesser strakte seg også ut over disse fagområdene. Han var opptatt av «Asia-studier», særlig India og Japan. Han skrev romaner og drev med malerkunst, men disse «private» syslene er ikke tema for denne boka, selv om disse interessene også kan tenkes å ha hatt innflytelse på hans samfunnsvitenskapelige arbeider, eller motsatt. Som nok et vitne på hans vitebegjær kan nevnes at han i sine private studier senere i livet skiftet interesser hvert tredje eller fjerde år for å opprettholde sin intellektuelle kapasitet. Uansett, Drucker arbeidet flerfaglig og kanskje snarere tverrfaglig, og hans familiebakgrunn, oppvekst og utdanning i en skjebnetid i Europa kan kaste lys over bakgrunnen for dette.



Det tjuende århundret

Ved å studere Drucker og hans bidrag studerer vi samtidig mye av den politiske, teknologiske, økonomiske og sosiale utviklingen gjennom det tjuende århundret og inn i vår tid. Jeg er ikke historiker, og dette er ikke en bok i historie. Jeg skal derfor bare nevne noen få stikkord som er særlig interessante for å forstå Drucker og hans tid. Dette er stikkord om den ideologiske utviklingen som følge av endringer i kriser, kriger og teknologi siden opplysningstiden, og som Drucker har vært opptatt av, nemlig imperialisme, kapitalisme, liberalisme, kommunisme og fascisme. Dette er nyttige stikkord for å forstå hvorfor han skrev som han gjorde, og i hvilken sammenheng hans livsverk og bidrag kan forstås i. Flere andre østerrikere, som Ludwig von Mises (1881–1973), Friedrich Hayek (1899–1992) og Karl Popper (1902–1994), delte mange av de samme erfaringene som Drucker og skrev kritiske analyser av totalitarisme, kommunisme og nazisme og fremmet ideene om åpne, demokratiske samfunn, og som nå er klassikere.18 Druckers tidlige arbeider om disse temaene er i dag lite kjent, men er likevel høyst aktuelle, og er interessante både i sin egen rett og for å forstå Druckers senere arbeider og bidrag til organisasjons-, styrings- og ledelsesteori. Andre aktuelle stikkord er industrialisering, demokratisering og globalisering, som peker mer mot den sosiologiske fagtradisjonen.

Drucker ble født i det habsburgske imperiet, vokste opp under første verdenskrig, opplevde oppløsningen av Østerrike-Ungarn og med Habsburg-imperiets fall, de kaotiske mellomkrigsårene med nazistenes maktovertakelse i Tyskland og Østerrike, utbruddet av andre verdenskrig med Storbritannias fall som imperium og fremveksten av USA som det nye, kapitalistiske imperiet i konkurranse med det kommunistiske Sovjetsamveldet (Sovjetunionen), den lange økonomiske oppgangstiden etter andre verdenskrig frem til begynnelsen av 1970-årene hvor også Europa gjenreiste seg, globaliseringen og, mot slutten av sitt liv, overgangen til en ny, kaotisk tid. Druckers livsprosjekt må forstås mot denne bakgrunnen.

Mye er skrevet om det tjuende århundret, Østerrike og Wien. Den engelske historikeren (og marxisten) Eric Hobsbawm har kalt tiden 1914–1991 for «ytterlighetenes tid» og «det korte tjuende århundret»,19 som i stor grad sammenfaller med Druckers tid. Carl E. Schorske har i boka Fin-De-Siècle Vienna: Politics and Culture fra 1979 beskrevet hvordan Wien inntil 1920-årene, i motsetning til Berlin, London eller Paris, ble oppfattet som det tjuende århundrets intellektuelle «smeltedigel».20 Druckers akademisk utdannede foreldre hadde tett tilknytning til det toneangivende jødiske vitenskapelige og kunstneriske miljøet, ikke bare i Wien, men i mange land i Europa. Første verdenskrig, oppløsningen av det habsburgske imperiet og de påfølgende kaotiske kriseårene i Østerrike og Wien med borgerkrig og sult, spredte mange i det vitenskapelige miljøet i Wien nærmest for alle vinder.

I skjønnlitteraturen beskrev østerrikeren Joseph Roth i romanen Radetzky-marsjen fra 1932 hvordan flere generasjoner i en embetsmannsslekt opplevde Wiener-kulturen og slutten av Habsburgimperiet inntil første verdenskrig. En annen østerriker, Stefan Zweig (1881–1942), beskrev den lange forfallshistorien fra oppløsningen av Habsburg-monarkiet til utbruddet av andre verdenskrig i selvbiografien Verden av i går, med undertittelen En europeers erindringer, utgitt i 1942.21 Zweig, som også var jøde, ble som kjent så deprimert av utviklingen  og sine nedslående opplevelser fra de menneskelige redslene under nazismen og den europeiske kulturens undergang, at han og hans nye kone tok sitt eget liv, til tross for at de hadde flyktet til Brasil. Pål Veiden har beskrevet Østerrike som «landet uten egenskaper» etter at landet har opplevd oppløsning av imperiet og keiserrikets fall, revolusjon og borgerkrig, fascisme, okkupasjon, ny velstand og ny høyrepopulisme, og med et sent oppgjør med fortiden.22

Kapitalismen og kommunismen kan ses som utfordrere til de gamle imperiene, selv om noen imperier også bygger på kapitalisme og kommunisme. Utbruddet av første verdenskrig i 1914, hva britene kaller «den store krigen», kan sies å innlede en lang forfallshistorie med strid mellom elitene i gamle imperier som utløste kriger, revolusjoner, ulykke og elendighet for millioner av mennesker over mange tiår, ikke bare i Østerrike og Tyskland. Russlands forsøk på å gjenopprette et imperium med okkupasjonen av Krim i 2014, og angrepet på resten av Ukraina i 2022, kan – forhåpentligvis – ses som slutten på denne lange, ideologiske og sosiale forfallshistorien, men kanskje også som slutten på en lang globaliseringsperiode. Det er ikke hovedpoenget her. Poenget er at tilstanden i land som Russland, med undertrykkelse og angrepskriger, er et resultat av vanstyre og fascisme. Druckers forskning og forfatterskap kan ses som et livsprosjekt for å forebygge nettopp dette.

På mange måter satte krigsutbruddet i 1914 samtidig punktum for den første bølgen av kapitalisme og globalisering i moderne tid. For eksempel: Før 1918 hadde ingen pass, og ingen hadde hørt om visum. Det var visse reisebegrensninger innen det habsburgske imperiet, men for mange som ville og kunne var det fritt frem å reise hvor de ville. Etter 1918 har fri reise over landegrensene ikke vært noen selvfølge.

Fra 1929 er historien mye en forfallshistorie. Samme året publiserte Erich Maria Remarque Intet nytt fra Vestfronten, og dokumenterte med det det meningsløse vanviddet i bruken av det vitenskapelige fremskrittet på militær-teknologisk massedrap styrt av mer eller mindre ansvarsløse eliter. Børskrakket i 1929 skapte store vansker i mange land og kanskje særlig i Tyskland som allerede var i politisk forfall, og skapte ytterligere mistillit til ideologier som kapitalisme og kommunisme, og mistillit til myndigheter som ikke klarte å skape stabile og gode økonomiske og sosiale forhold. Dette var noe som økonomen John Maynard Keynes hadde advart mot i sin analyse, The Economic Consequences of Peace, etter fredsforhandlingene i Versailles i 1919.23

Kommunismen, som etter hvert vokste frem som en voldelig løsning på utbytting og fremmedgjøring i kapitalismen, vant ikke frem i Vest-Europa. Av alle steder var det statskuppet, mer kjent som revolusjonen, i Russland i 1917, som etter en opprivende borgerkrig (1917–1921) skapte inntil da den første kommunistiske staten.24 Fascismen og nazismen vokste frem dels som en kritikk av både kapitalismen og kommunismen, dels ved å kaste blår i øynene på mange folk som var uten håp i mellomkrigstidens politiske, økonomiske og sosiale kriser, hvor kapitalismen, liberalismen verken i økonomisk eller demokratisk forstand, og kommunismen ikke lenger ble sett på som gode løsninger av noe flertall. Erich Maria Remarque har i boka Tre kamerater (1938) gitt en livlig og jordnær beskrivelse av denne mellomkrigstidens krise og depresjon i Tyskland, sett fra enkeltmenneskers skjebner – «denne oppløste tid da all ting slingret».25 Samtidig analyserte Drucker denne mellomkrigstiden og dens virkninger på mennesker og samfunn, men med politisk, økonomisk og sosiologisk teori. Han forklarte fremveksten av fascismen og nazismen og hvorfor disse ideologiene fikk forholdsvis bred folkelig støtte, i sin første bok på engelsk, The End of Economic Man, i 1939. Denne boka er dessverre igjen meget aktuell blant annet for å forstå forfallet særlig i Russland og USA som kanskje i begge landene delvis er virkninger av for mye kapitalisme26 og dårlig regulerte markeder,27 noe vi skal komme tilbake til.

Drucker, og hans familie opplevde altså oppløsningen av Østerrike-Ungarn, depresjonen og forfallet i mellomkrigstiden, fremveksten av nazismen, andre verdenskrig, Storbritannias oppløsning som imperium og (den fremdeles pågående) konflikten mellom imperialisme, kapitalisme og fascisme, med førstehånds erfaringer. Resten av Druckers forfatterskap og livsverk kan ses på som et storslagent livsprosjekt for å motvirke totalitære eller menneskefiendtlige systemer – enten det er kapitalisme, fascisme eller kommunisme – ved å utvikle teorier og tilpasse systemer og praksis for frie, demokratiske samfunn hvor menneskene settes i sentrum. Dette kalte han tidlig for «en konservativ tilnærming», som var noe hans sosialistiske venner (blant andre Karl Polanyi) kritiserte ham for.28 Senere kalte han sin tilnærming for «den økologiske tilnærmingen» som innebærer et behov for å se informasjon i et helhetsperspektiv for å kunne tilpasse et system, et samfunn eller en organisasjon, til forandringer på en ønsket og harmonisk måte.29

I denne boka skal vi sammenfatte de viktigste arbeidene og bidragene i Druckers livsprosjekt. Noen av disse arbeidene er det vi kaller klassikere, altså eldre arbeider som har bidratt med noe nytt og som stadig leses og fortsetter å inspirere. Drucker begynte med å analysere ideologier og samfunnsproblemer. Dette kan kalles politisk sosiologi. I sine analyser av samfunnsproblemer søkte han etter løsninger i form av organisering og institusjoner. Dette brakte ham fra analyser av samfunn til analyser av virksomheter og organisasjoner, hva vi i dag kaller organisasjonsteori, eller styrings- og ledelsesteori. Dette kan også kalles økonomisk sosiologi. Felles for begge analysene var forståelsen av menneskene i samfunnet, forandringer og kunnskap.



Resten av boka

Kapittel 2 beskriver Druckers oppvekst, utdanning og yrkeskarriere. I kapittel 3 tar vi for oss hva vi kan oppfatte som Druckers påpekning av de store problemene i hans tid, og som dessverre fremdeles er aktuelle også i vår tid. I kapittel 4 ser vi nærmere på hva vi kan oppfatte som Druckers forslag til teori og prinsipper vi kan bruke for å kunne gjøre noe med disse problemene. Kapittel 5 sammenfatter Druckers arbeider med å utvikle god praksis som bruker disse prinsippene for å håndtere de store problemene. Dette omfatter Druckers analyser av de store samfunnsendringene som skjedde på 1950- og 60-tallet og hvordan han mente disse ville påvirke globalisering, organisering og kunnskap i de påfølgende tiårene med påfølgende endringer i styring, ledelse og innovasjon, og hvordan han analyserte samfunnet på 1990-tallet som resultatet av endringene de forutgående tiårene, og de videre utfordringene han så for seg i det tjueførste århundret. I kapittel 6 ser vi nærmere på hans valg av forskningsspørsmål, kunnskapssyn og metoder. Kapittel 7 peker på hans viktigste vitenskapelige bidrag og klassikere. Vi avrunder boka i kapittel 8 med å se på arven etter Drucker – hva han har betydd for praksis og samfunnsvitenskapene i det tjuende århundret, og hva vi kan ta med oss videre i det tjueførste århundret.

